《烟雨楼》
元代·方回

楼压重湖实壮哉，楼前图画若天开。
鸥从沙际冲烟去，燕向花边卷雨来。
傍柳一桥相掩映，隔林双塔共崔嵬。
栏干倚尽催诗处，晴日须来三四回。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。